Асмалоўка

**Асмало́ўка** — кварталы пасляваеннай двухпавярховай забудовы ў гістарыным раёне Старажоўкі ў цэнтры Мінска, абмежаваныя вуліцамі Максіма Багдановіча, Кісялёва, Камуністычнай і Куйбышава.

## Назва 
Раён атрымаў назву паводле імя аднаго з распрацоўшчыкаў праекта, архітэктара Міхаіла Сцяпанавіча Асмалоўскага. Пэўны час меў назву «пасёлак Лютаровіча», паводле імя кіраўніка ўпраўлення па справах мастацтва Паўла Лютаровіча, які пражываў там.

## Гісторыя і асобы 
Пасёлак быў спраектаваны М. Я. Ручко і Міхаілам Асмалоўскім і пабудаваны ў 1940-х — пачатку 1950-х гадоў палоннымі нямецкімі і італьянскімі вайскоўцамі для партыйнай наменклатуры, высокапастаўленых чыноўнікаў, супрацоўнікаў тагачаснага штаба Беларускай ваеннай акругі, артыстаў. У гэтым раёне жылі палкаводзец Аляксей Бурдзейны, маршал Сямён Цімашэнка.

## Сучасны стан 
]]
У 2011 годзе з’явілася інфармацыя, што раён плануе рэканструяваць холдынг «Амкадор», таксама на месцы мікрараёна з’явіўся будучы праект хай-тэк забудовы Crystal Park. Беларускае добраахвотнае таварыства аховы помнікаў гісторыі і культуры ініцыявала працэс надання Асмалоўцы статуса гісторыка-культурнай каштоўнасці.

Як адзначае старшыня Добраахвотнага таварыства аховы помнікаў і культуры Антон Астаповіч.

### Грамадская кампанія супраць зносу 2017—2019 гг. 
У 2017 годзе чарговы раз паўстала небяспека зносу кварталаў гістарычнкай малапавярховай забудовы. Адміністрацыя Цэнтральнага раёна Мінска вынесла на грамадскае абмеркаванне (23 чэрвеня—27 ліпеня 2017 г.) горадабудаўнічы праект развіцця тэрыторыі кваратала, які прадугледжваў перспектыўны знос усіх дамоў і будаўніцтва кварталаў шматпавярховай забудовы. Гэта выклікала абурэнне жыхароў Асмалоўкі, рэзананс у СМІ і шырокую публічную дыскусію. На Change.org i Petitions.by пачаўся збор подпісаў за захаванне Асмалоўкі як гістарычнай каштоўнасці. Была распачат кампанія ў абарону ад зносу гістарычных квартаў, якая аб’яднала прадстаўнікоў грамадскіх арганізацый, гарадскіх актывістаў, экспертаў з галіны архітэктуры, аховы спадчыны, урбаністыкі. Была арганізавана шырокая інфармацыйная кампанія, праца з праектным інстытутам, гарадскімі чыноўнікамі, было падрыхтавана і прадстаўлена на Рэспубліканскай навукова-метадычнай радзе па пытаннях аховы гісторыка-культурнай спадчыны пры Міністэрстве культуры Дас’е па наданні кварталам ахоўнага статусу, архітэктарамі быў прадстаўлены альтэрнатыўны варыянт забудовы Асмалоўкі з магчымым захаваннем гістарычных будынкаў. Пазней Мінгарвыканкам заявіў, што праектаванне дэталёвага плана адкладзенае да зацвярджэння забудовы з прэзідэнтам Беларусі.

12 лістапада 2018 года пастановай № 68 Міністэрства культуры Рэспублікі Беларусь быў зацверджаны праект зон аховы гісторыка-культурных каштоўнасцей у межах пр. Машэрава і вул. Старавіленскай, Кісялёва, Багдановіча, Куйбышава, Пашкевіч, Чычэрына і Камуністычнай. Паводле дадзенага праекта кварталы Асмалоўкі трапілі ў зону рэгулявання забудовы, дзе забараняецца змена вышыні, архітэктурнага рашэння і дэкору фасадаў наяўных гістарычных будынкаў.

## Галерэя 

Файл:Minsk. Asmaloŭka. Менск. Асмалоўка (3).jpg
Файл:Minsk. Asmaloŭka. Менск. Асмалоўка (4).jpg
Файл:Асмалоўка, забудовы, 2014 5.JPG
Файл:Асмалоўка, забудовы, 2014.JPG
Файл:Асмалоўка, забудовы, 2014 2.JPG
Файл:Асмалоўка, забудовы, 2014 3.JPG

## Зноскі 
## Літаратура 
* Осмоловский М. С. Минск : градостроительство столицы Советской Белоруссии / М. С. Осмоловский. — Минск, 1952 (2016). — 131 с.

## Спасылкі 
* Група ў Фэйсбуку актывістаў, якія выступаюць за захаванне гістарычнай Асмалоўкі
* Старонка электроннай петыцыі

Катэгорыя:Жылыя раёны Мінска
Катэгорыя:Архітэктура Мінска
Катэгорыя:Будынкі і збудаванні Міхаіла Асмалоўскага
Катэгорыя:Збудаванні Мінска ў стылі савецкага класіцызму